བཻ་རོ་ཙ་ན་
དེ་ལྟར་ན་བོན་ལུགས་རྫོགས་པ་ཆེན་པོ་ཞང་ཞུང་སྙན་རྒྱུད་ཀྱི་བརྒྱུད་རིམ་ལས་འཇའ་ལུས་འཕོ་ཆེན་ཉེར་དྲུག་གི་ནང་ཚན་བཅུ་གཉིས་པ་སུམ་པའི་བོན་པོ་ཨ་བ་ལྡོང་དང་། བཅུ་གསུམ་པ་རྒྱ་བོན་གསལ་བ་འོད་ལྡན། བཅུ་བཞི་པ་ཇག་རོང་གསས་མཁར་སོགས་ནི་སུམ་པ་དང་རྒྱ་ནག་གི་མི་ཡིན་པར་མ་ཟད་དུས་རབས་བདུན་པའི་སྔོན་གྱི་མི་ཁོ་ན་ཡིན་པ་དང་། འཇའ་ལུས་འཕོ་ཆེན་ཉི་ཤུ་རྩ་དྲུག་གི་གྲས་སུའང་ཁོ་ཚོ་ཡོད་ཚུལ་ཞང་ཞུང་སྙན་རྒྱུད་ཀྱི་ལོ་རྒྱུས་རྣམས་སུ་གསལ་བ་དེ་ལྟར་ན། དུས་རབས་བདུན་པའི་སྔོན་ཏུ་བོན་ལུགས་རྫོགས་པ་ཆེན་པོ་རྣམས་རྒྱལ་རོང་དང་མི་ཉག་རྒྱ་ནག་སོགས་སུ་དར་བར་ཤིན་ཏུ་གསལ། སྤྱིར་དུས་རབས་བརྒྱད་པའི་སྐབས་སུ་ཁམས་ཕྱོགས་ལ་བོན་གྱི་ཆོས་ལུགས་རྒྱ་ཆེན་པོ་དར་ཡོད་ནའང་།དེ་དག་གི་གནས་ཚུལ་དངོས་ཅི་ལྟ་བུ་ཞིག་ཡིན་ང་ཚོས་གསལ་བོ་བཤད་ཁག་པོ་རེད། འོན་ཀྱང་སྐབས་དེར་མཚོན་ན་བན་ཕྱོགས་ཀྱི་རིག་གནས་རྣམས་ཁམས་ཕྱོགས་ལ་དར་བར་ཕལ་ཞོག་དབུས་གཙང་ལའང་ད་དུང་གཞི་རྩ་བརྟན་པོ་ཆགས་མེད་པར་བཻ་རོ་རྒྱང་ཕུད་བྱས་པ་དང་བན་བོན་རྩོད་པ་བྱེད་ཚུལ་སོགས་ལ་བརྟག་ན་ཤེས་ཐུབ། གང་ལྟར་དུས་རབས་བརྒྱད་པའི་སྐབས་སུ་ཁམས་ཕྱོགས་ལ་བན་ཁའི་ཆོས་ལུགས་དེ་འདྲ་དར་མེད་པར་མ་ཟད། རྗེས་སུ་རྒྱལ་དབང་ལྔ་པའི་དུས་སུ་ད་དུང་བོན་པོའི་ཆོས་ལུགས་ཁོ་ན་སྤྱོད་ཀྱིན་ཡོད་པར་ལོ་རྒྱུས་རྣམས་སུ་གཟིགས་ན་ཤེས་ཐུབ། དེས་ན་བཻ་རོ་ཙ་ནས་བོན་ལུགས་ཀྱི་རྫོགས་ཆེན་གཞུང་ལུགས་མང་པོ་རྒྱ་གར་དང་བྲུ་ཤ་ཞང་ཞུང་སོགས་ནས་བསྒྱུར་བ་རྣམས་དུས་རབས་བཅུ་པའི་འགོ་ཙམ་ནས་བན་དེ་མི་གསུམ་གྱིས་གཏེར་ནས་དྲངས་བ་དང་། བན་དེ་མི་གསུམ་སོགས་ནི་བན་ཕྱོགས་ཀྱི་བླ་མ་ཡིན་པ་ལས་བོན་པོའང་མ་ཡིན་ཞིང་།དེ་ནས་དར་བའི་དཔེ་ཆ་རྣམས་ད་ལྟའང་བོན་གྱི་རིག་གཞུང་ཁྲོད་དུ་བཞུགས་ཡོད། བཻ་རོས་བསྒྱུར་བའི་རྙིང་མའི་རྫོགས་ཆེན་རྣམས་དུས་རབས་བཅུ་གཅིག་པ་ནས་བཟུང་དར་བའི་དབུ་བརྙེས་ཀྱང་འཕེལ་རྒྱས་ཆེར་སོང་མེད་པར་མ་ཟད་གཏེར་སྟོན་ཀྱང་ཕལ་ཆེར་བན་བོན་རིས་མེད་ཡིན། དེ་དང་བོན་ལུགས་རྫོགས་ཆེན་རྣམས་ལ་ནང་དོན་དང་ཉམས་སུ་ལེན་སྟངས་གཞུང་གི་རྩོམ་གཤིས་སོགས་གང་གི་ཐད་ནས་བཤད་ཀྱང་གཞི་གཅིག་ཏུ་གྲུབ་པ་དང་། དཔེར་ན་རྔོག་ལོ་ཙྰ་སོགས་ཀྱིས་བཻ་རོ་ཙ་ནའི་བསྒྱུར་རྩོམ་རྣམས་བོད་རང་གི་སྐད་ཡིག་ཐོག་ནས་བྲིས་པ་ནང་བཞིན་ལས་བསྒྱུར་ཡིག་གི་ཉམས་བཟོས་མེད་པས་བཻ་རོ་ཙ་ན་ནམ་མཁའི་ཉི་མ་འདྲ་ཞེས་བསྟོད་སྔགས་འཐེན་མོད་ཀྱང་དོན་དུ་བསྒྱུར་ཡིག་མིན་པར་ར་སྤྲོད་ཐུབ་པ་དང་། བོན་གྱི་ལོ་རྒྱུས་ཡིག་ཆ་རྣམས་སུ།བཻ་རོ་ཙ་ནས་བོན་ཆོས་འདྲེས་མར་བསྒྱུར།། ཞེས་བོན་དང་ཆོས་ཀྱི་གཞུང་ལུགས་རྣམས་ཕན་ཚུན་བསྒྱུར་བཅོས་བྱས་པ་ལས་རྒྱ་གར་ནས་བསྒྱུར་བ་ཞིག་མ་ཡིན་པར་བཤད་པ་དེ་ལྟར་ན། རྙིང་མའི་རྫོགས་ཆེན་དང་བོན་པོའི་རྫོགས་ཆེན་གཉིས་གཞི་ཕུགས་གཅིག་ཏུ་གྲུབ། དཔེར་ན་ད་ལྟ་རྙིང་མའི་དགོན་པ་རྣམས་སུ་བོན་པོའི་ཆོ་ཀ་དུ་མའི་འདོན་བཞིན་ཡོད་པ་དང་།དཔེ་ཆ་དེ་དག་གི་དབུ་ན་ཞང་སྐད་ཡོད་པ་དང་།ནང་གི་ལྷ་རྣམས་ཀྱང་དཔེར་ན་སྟོན་པ་གཤེན་རབ་དང་གཤེན་གསས་ཀོང་ཙེ་འཕྲུལ་རྒྱལ་སོགས་མཚན་ཀྱང་རང་སོར་བཞག་ཡོད་པ་རང་གི་མངོན་སུམ་མཐོང་མྱོང་། མདོར་ན་བཻ་རོ་ཙ་ན་ནི་བོན་པོ་ཞིག་ཡིན་པ་དང་རྗེས་སུ་བན་བོན་རིས་མེད་ཀྱི་བྱ་བ་དུ་མ་མཛད་པས་བོན་ལུགས་ཡིག་ཆ་རྣམས་ད་ལྟའི་བར་དུ་ལུས་ཐུབ་པར་བྱུང་། ཁོང་དང་ཁོང་ལྟ་བུའི་བླ་མ་མང་པོས་བན་བོན་ཆོས་གཞུང་རྣམས་ཕན་ཚུན་བསྒྱུར་བཅོས་དང་ཁ་གསེབ་སོགས་དུ་མ་བྱས་ཏེ་ད་ལྟའི་བོད་བརྒྱུད་ནང་བསྟན་འདི་དར་བའི་གཞི་མར་ཆགས་ཡོད་པར་ཤིན་ཏུ་གསལ། དཔེར་ན་བཻ་རོའི་སློབ་མ་གཡུ་སྒྲ་སྙིང་པོའང་རྒྱལ་རོང་གི་མི་ཡིན་པར་མ་ཟད་ལྟ་རྒྱལ་རོང་ཕྱོགས་སུ་ཁོང་གི་སྒྲུབ་ཁང་དང་ཞབས་རྗེས་སོགས་མཇལ་དུ་ཡོད་པ་དང་།བོན་པོའི་བླ་མ་དག་གི་སྐྱེས་རབས་རྣམ་ཐར་འབྲི་སྐབས་གཡུ་སྒྲ་སྙིང་པོ་དང་བཻ་རོ་ཙ་ན་སོགས་སྐྱེས་རབས་རྣམས་སུ་མང་པོ་མཐོང་དུ་ཡོད་པས་བན་བོན་རིས་མེད་ཀྱི་དད་པ་བྱེད་ས་ཞིག་ཡིན་པ་སྨོས་མ་དགོས།ད་ལྟ་རྒྱལ་རོང་དུ་སོང་ན་བཻ་རོ་སྒྲུབ་ཕུག་ལའང་བོན་པོ་སྒྲུབ་ཕུག་བན་དེའི་སྒྲུབ་ཕུག་གཉིས་ཡོད་པར་མ་ཟད།ས་དེ་ཀའི་མི་རྣམས་ཀྱིས་བོན་ཕྱོགས་སུ་ཡོད་པ་དེ་བཻ་རོའི་སྒྲུབ་ཕུག་ངོ་མ་ཡིན་པར་བཤད་པ་དེ་ལྟར་ན་རྗེས་སུ་གྲུབ་མཐའ་ཆགས་སྡང་ནང་བཻ་རོའི་རྣམ་ཐར་ཀྱང་ཕྱོགས་རིས་ཅན་ཞིག་ཏུ་གྱུར་བར་མ་སྦས་རང་བྱུང་དུ་རྡོལ་བ་དེ་ལྟ་བུ་རེད།